V. Palko, poslanec: (2001-09-05):
Súhlasím s pánom poslancom Tuchyňom, že je najvyšší čas, aby sme sa zaoberali aj komplexne problematikou využitia vojenských výcvikových priestorov pre Armádu Slovenskej republiky. Chcem sa poďakovať aj pánu poslancovi Klemensovi, ktorý síce ako jediný povedal, že nepodporí tento zákon, ale niektoré jeho námietky možno akceptovať a odstrániť problémy v druhom čítaní. Stále sa opakovala, aj on to spomínal, že námietka, že to sa môže týkať aj iných vojenských obvodov ako Javoriny, ja trvám na tom, že sa to v tomto znení zákona, ako je predložený, týka len Javoriny, ale o tom sa nemusíme sporiť. V druhom čítaní som ochotný podať tri slovíčka, dodať ako pozmeňujúci návrh, kde tam bude explicitne povedané, že sa to týka len vojenského obvodu Javorina. Tiež súhlasím s oprávnenosťou námietky, že je tam istý rozpor so zákonom č. 281/1997 Z. z. o vojenských obvodoch, kde sa hovorí, že nehnuteľnosti môžu byť vo vojenskom obvode iba vo vlastníctve štátu. Aj toto možno opraviť pozmeňujúcim návrhom v druhom čítaní. A takýto pozmeňujúci návrh tiež podám. Týmto navrhujem alebo ukazujem spôsoby, ako možno vyriešiť všetky nezrovnalosti v druhom čítaní. Akurát nemôžem akceptovať námietku rozporu s katastrálnym zákonom. Myslím si, že neobstojí námietka pána poslanca Klemensa, že nemožno previesť vlastníctvo poznámkou v zápise. Veď to ani nechceme prevádzať poznámkou. Vlastníctvo prevádzame týmto zákonom, o ktorom teraz budeme hlasovať. Pán poslanec Klemens tiež hovoril o problematike vrátenia pôdy z tohto vojenského obvodu obciam. Ale to je iná problematika. Pôda bola vtedy pred polstoročím odňatá fyzickým osobám, bola odňatá obciam, bola odňatá cirkvi. Touto novelou riešime len navrátenie fyzickým osobám a nič iného. A preto ani neobstojí to, čo v tejto súvislosti pán poslanec Klemens hovoril o nejakých nákladoch. Táto novela zákona neprinesie štátu žiadne náklady. Naopak, štát bude v budúcnosti môcť ušetriť na hospodárení štátneho podniku Vojenské lesy, ktorý doteraz hospodári so stratou. A ešte na záver chcem povedať, že neobstojí tá námietka, pán poslanec, keď ste hovorili, že tento prevod z rúk fyzických vlastníkov do rúk štátu sa vtedy udial v súlade so vtedajšími zákonmi. Nebolo to ani v súlade s terajšími zákonmi, pretože ja vám tu môžem ukázať po rokovaní kópiu z dohody, ktorou sa prevádzali tieto parcely lesných pozemkov z rúk obyvateľov obce Jakubany do rúk štátu. Za stovky týchto obyvateľov obce Jakubany to podpísali traja členovia urbáru, ktorí na to nemali absolútne žiadne oprávnenie. Ich podpisy pod ten dokument, na ktorého sa reálne uskutočnil prevod, majú asi takú cenu, ako keby som ja niekomu predal, povedzme, vaše auto alebo váš byt. Bol to naprostý výsmech právneho štátu. Tak to vtedy prebiehalo. Vážené pani poslankyne, vážení páni poslanci, ešte raz by som chcel zdôrazniť. Sú tu tisíce ľudí, ktorí čakajú dlhé roky na spravodlivosť. Prosím vás, dajme im túto spravodlivosť. Ďakujem. J. Migaš, predseda NR SR: Chce sa k rozprave vyjadriť spravodajca? Prosím? Ideme hlasovať. V poriadku. Panie poslankyne, páni poslanci, pristúpime teda k hlasovaniu. Najprv prvé hlasovanie podľa § 73 ods. 3 a potom druhé hlasovanie. Nech sa páči, pán spravodajca, uveďte hlasovanie. A. Juriš, poslanec: Vážené pani poslankyne, vážení páni poslanci, pán predsedajúci. Prosím, aby ste dali hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku Národnej rady Slovenskej republiky predložený návrh prerokovať v druhom čítaní. J. Migaš, predseda NR SR: Panie poslankyne, páni poslanci, prezentujme sa a hlasujme o uvedenom návrhu uznesenia. (Hlasovanie.) Prítomných je 83 poslancov, za 60, proti 3, zdržalo sa 14, nehlasovali 6. Konštatujem, že Národná rada sa uzniesla, že tento návrh prerokuje v druhom čítaní . Nech sa páči, pán spravodajca. A. Juriš, poslanec: Teraz prosím, pán predseda, aby ste dali hlasovať o tom, že Národná rada Slovenskej republiky v súlade s vaším rozhodnutím prideľuje predložený vládny návrh zákona na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre pôdohospodárstvo, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre obranu a bezpečnosť. Ďalej aby týmto hlasovaním za gestorský výbor určila Výbor Národnej rady Slovenskej republiky pre pôdohospodárstvo s tým, že určené výbory návrh prerokujú do 11. októbra 2001 a gestorský výbor do 16. októbra 2001. Hlasujeme teda o určení výborov, ktoré návrh prerokujú, a o lehotách na prerokovanie návrhu. J. Migaš, predseda NR SR: Panie poslankyne, páni poslanci, prezentujme sa a hlasujme o tomto návrhu. Hlasujeme. Hlasujeme o pridelení výborom. (Hlasovanie.) Prítomných je 89 poslancov, za 83, proti nikto, zdržali sa 4, nehlasovali 2. Konštatujem, že tento návrh sme schválili. Je tam návrh na uznesenie, pán spravodajca, ešte? Nech sa páči. A. Juriš, poslanec: Mám ešte návrh na uznesenie, ktoré podal pán poslanec Tuchyňa v rozprave. Návrh znie: Národná rada Slovenskej republiky využívajúc ustanovenia ústavného zákona o Rade obrany štátu č. 10/1969 Zb. § 3 ods. 3 písm. a) žiada Radu obrany štátu, aby predložila Národnej rade Slovenskej republiky správu o zámeroch a opatreniach na využívanie vojenských výcvikových priestorov s prihliadnutím na transformáciu Armády Slovenskej republiky a modelu ozbrojených síl do roku 2010 do 10. októbra 2001. J. Migaš, predseda NR SR: Panie poslankyne, počuli ste návrh na uznesenie. Prezentujme sa a hlasujme. Hlasujeme. Hlasujeme. (Hlasovanie.) Prítomných je 90 poslancov, za 72, proti 1, zdržalo sa 13, nehlasovali 4. Uznesenie sme schválili. Ďakujem. Teraz pristúpime k rokovaniu o správe Mandátového a imunitného výboru Národnej rady Slovenskej republiky o nastúpení náhradníka na zaniknutý mandát poslanca Národnej rady Slovenskej republiky . Prosím predsedu Mandátového a imunitného výboru Národnej rady Viliama Sopka, aby podal správu výboru. Nech sa páči, pán poslanec.